Íþróttakonan Emilía Rós Ómarsdóttir segir að Íþrótta- og Ólympíusamband Íslands reyni að koma sér undan allri ábyrgð í máli hennar. Skautafélag Akureyrar og Íþróttabandalag Akureyrar hafa beðið hana afsökunar á viðbrögðum sínum eftir að hún greindi frá áreitni þjálfara.
Stjórnir Íþróttabandalags Akureyrar og Skautafélags Akureyrar báðu Emilíu Rós Ómarsdóttur afsökunar um miðjan mánuðinn á ónærgætinni nálgun og viðbrögðum þegar hún greindi frá því, árið 2018, að þjálfari hennar hefði áreitt hana. Á þeim tíma sendi Skautafélagið frá sér yfirlýsingu um að engar sannanir eða merki væru um að þjálfarinn hefði brotið siðareglur. Við nánari skoðun kom í ljós að þjálfarinn braut sannarlega á Emilíu Rós og hann var áminntur áður en hann hætti störfum. Emilía Rós leitaði til ÍSÍ þar sem hún talaði fyrir daufum eyrum.
Andri Stefánsson, framkvæmdastjóri ÍSÍ, sagði í viðtali við fréttastofu RÚV tveimur dögum síðar að ekki stæði til að biðja Emilíu Rós afsökunar á viðbrögðum ÍSÍ. Samtökin hefðu sannarlega aðhafst í málinu og fundað með þeim sem stóðu því næstir. Í pistli sem Emilía Rós birti í gær segir hún að frásögn Andra sé röng og með henni sé ÍSÍ að afsala sér allri ábyrgð á gjörðum sínum. Hún hafi aldrei fengið fund hjá ÍSÍ og þau samskipti sem hún átti við þáverandi framkvæmdastjóra hefðu verið slæm.
Á tímapunkti leið mér verr eftir að hafa talað við aðla frá ÍSÍ, heldur en að ég hefði sleppt því.
Hún segir mikilvægt að sannleikurinn komi fram.
Þetta var ekki rétt sem var sagt og hvort sem að hann Andri hafi ekki vitað, hafi kannski ekki kannað málið nógu vel eða hvort hann hafi fengið þessar upplýsingar til sín, þá vildi ég bara koma þessu fram, hvernig þettta hefði í alvörunni verið, svo þeir séu ekki að sleppa við alla ábyrgð.
Íþróttakona sem greindi frá kynferðislegri áreitni þjálfara síns segir að Íþrótta-og Ólympíusamband Íslands skorist undan ábyrgð í málinu. Hún segir að framkvæmdarstjóri sambandsins segi ósatt.